[Video] Ouers kyk toe hoe Gautrein met kinders, grootouers wegryDie Serfontein-gesin: Melissa, Jaco, Duan en Marno. Foto: Verskaf. Die video volg onderaan die berig. Wat veronderstel was om vir ŉ familie ŉ opwindende uitstappie op die Gautrein te wees het vinnig in ŉ angswekkende situasie ontaard toe ŉ ouerpaar van Kempton Park van hul kinders geskei is toe ŉ treindeur glo te vinnig in hul gesigte toegemaak het. Die ouers, Jaco (40) en Melissa (33) Serfontein, het vandeesweek aan Maroela Media gesê hulle het baie uitgesien om op ŉ pretrit saam met hul kinders en familie te gaan aangesien niemand, buiten Jaco, al op die trein gery het nie. Die groep het bestaan uit die egpaar, hul twee seuns, Marno (9) en Duan (11), Melissa se ouers (albei 60) en haar 93-jarige ouma. Melissa se twee susters en hul mans was ook deel van die groep. “Omdat ons in Kempton Park woon het ons by die Rhodesfield-stasie opgedaag en die plan was om na Hatfield in Pretoria te gaan, waarna ons sou terugkeer,” het Melissa gesê. Sy het gesê die groep het Saterdag omstreeks 17:00 by die Rhodesfield-stasie aangekom en almal was baie opgewonde. “Die trein het omstreeks 17:30 opgedaag. Marno, Duan en die drie bejaardes het eerste op die trein geklim. Omdat my ouma so oud is het my ma haar in die trein in begelei. Net toe ons wou instap toe maak die deur binne 16 sekondes in ons gesigte toe met ons kinders op die trein en ons is geskei in enkele sekondes.” Melissa se suster was besig om ŉ video op haar selfoon te neem van die “spesiale oomblik” van haar tweejarige dogter. “Ons was geskok en het paniekerig geword want my ouers en ons kinders weet nie hoe die treinstelsel werk of wat om te doen nie. Ons was veronderstel om hulle te begelei.” Die egpaar het dadelik ŉ veiligheidsbeampte op die platform genader wat gesê het hulle moet na die kliëntediensbeampte op die grondvlak gaan. Die beampte het glo die hoofkantoor geskakel en dit aangemeld en vir die egpaar aangesê om vir die volgende trein, wat binne 27 minute sou opdaag, te wag. Die egpaar is van mening dat van die Gautrein-personeel met wie hulle in dié tydperk gepraat het nie behulpsaam was of nie geweet het wat om in die “noodgeval” te doen nie. “Geen ernstige en vinnige aksies is geneem om die veiligheid van die kinders en oumense te verseker nie of as dit gedoen is, is ons nie ingelig rondom aksies wat geneem is gedurende die half uur wat ons vir die volgende trein moes wag nie,” het sy gesê. Een van Melissa se susters het intussen haar ma op haar selfoon in die hande gekry en hulle aangesê om by die volgende stasie, Marlboro, af te klim en vir hulle te wag. Die groep is na sowat 40 minute, skynbaar sonder hulp of bystand van enige Gautrein-beampte op die trein of by dié stasie, weer met mekaar herenig. “Gelukkig het my ma haar selfoon by haar gehad. Gelukkig was my ma-hulle by my kinders. Maar wat sou gebeur het as dit nié die geval was nie. Wat as dit ŉ ma met stootwaentjie was wat van haar kind geskei word? Dit wil voorkom of die personeel nie weet wat om in so ŉ noodgeval te doen nie,” het ŉ ontstoke Melissa gesê. Die egpaar het die voorval onder die Gautrein se kliëntedienssentrum se aandag gebring met die hoop dat so iets nie weer sal gebeur nie. Kesagee Nayager, die Gautrein se woordvoerder, het aan die egpaar en by navraag aan Maroela Media gesê hulle het kringtelevisiebeeldmateriaal van die voorval bekom en bestudeer. Sy het gesê volgens hul rekords het die trein se deur nie binne 16 sekondes toegemaak nie, maar binne 61 sekondes. “Op die beeldmateriaal kan gesien word hoe die kinders en drie volwassenes sonder huiwering of versuim op die trein klim,” het Nayager gesê. “Al die ander passasiers wat op die platform was, was reeds in die trein maar die res van die groep het voor die deur stilgestaan en nie opgeklim nie.” Sy het verduidelik dat die trein se deure deur die treindrywer beheer word en toegemaak word as hy die groen lig van die kondukteur kry. “ŉ Vrou met ŉ pienk hemp wat deel van die groep was het voor gestaan en van die trein teruggestap na die agterkant van die groep, wat vermoedelik die kondukteur die indruk laat skep het hulle het die mense afgesien. Die kondukteur het die drywer ingelig dat alles reg is, die deure is toegemaak en trein het vertrek.” Nayager het gesê die Gautrein het ŉ noodplan gereed sou kinders van hul ouers geskei word. “Eerstens moet ouers seker maak dat hulle te alle tye hul kinders vergesel. As ouers egter van hul kinders geskei sou word moet hulle dadelik ŉ veiligheidsbeamptes of die stasiebestuurder daarvan inlig. Elke stasie het ŉ toegewysde bestuurder wat in konstante radioverbinding is met personeel op ander stasie. Sou ŉ kind van sy ouers geskei word sal die veiligheidsbeamptes verseker dat die kind opgespoor en veilig gehou word. Reëlings sal met radioverbinding getref word dat hulle by die volgende stasie herenig word.” Nayager het gesê daar is voldoende veiligheidbeamptes wat maklik herkenbaar is by alle stasies en dat hulle opgelei is om in sulke voorvalle te hanteer. Die egpaar het Vrydag aan Maroela Media gesê hulle is nie tevrede met die Gautrein se terugvoer nie en daar is verskeie kwessies in hul verklaring wat teenstrydig is met wat regtig gebeur het. “As hulle veiligheidsmaatreëls gehad het en dit gereed was, was ons glad nie tydens daardie halfuur deur enigiemand daarvan ingelig of gerus gestel nie. Dit wil voorkom of die Gautrein nie verantwoordelikheid wil neem vir hulle fout nie en ons is tot nou toe nie deur enigiemand om verskoning gevra nie.” Die egpaar gaan die teenstrydige kwessies met die Gautrein-kliëntedienssentrum opneem. Hulle oorweeg ook regstappe om bewusmaking oor dié beweerde veiligheidsrisiko te skep. Hier volg die video wat Melissa se suster geneem het: [wpvideo 7NMRjwbs]